**Windows 98** (בעברית: **חלונות 98**) היא מערכת הפעלה למחשבים אישיים של חברת מיקרוסופט, חלק ממשפחת Microsoft Windows 9x של מערכות ההפעלה Microsoft Windows, אשר יצאה לאור ב-25 ביוני 1998. גם Windows 98 כמו קודמתה, Windows 95, הציגה תמיכה הן ביישומי 16-סיביות והן ביישומי 32-סיביות, ואתחול מבוסס MS-DOS.

השינוי המשמעותי ביותר הוא הטמעת יישומי אינטרנט אל תוך מערכת ההפעלה, והכללת יישומים כגון הדפדפן אינטרנט אקספלורר באופן בלעדי עם התקנת מערכת ההפעלה.

פיתוח
-----

בעקבות הצלחתה של Windows 95, חברת מיקרוסופט התחילה בפיתוח של מערכת הפעלה חדשה תחת שם הקוד "Memphis" (ממפיס).

בדיקותיה של מערכת ההפעלה התחילו בינואר 1997, כאשר יצאה גרסת אלפא למפתחים בשם "Windows Memphis Developer Release". ב-30 ביוני 1997 יצאה גרסת הבטא הראשונה, "Windows Memphis Beta 1", וזמן קצר מאוחר יותר, ב-23 ביולי 1997, נבחר השם Windows 98 ויצאה גרסת הבטא השנייה, "Windows 98 Beta 2". ב-15 בדצמבר 1997 יצאה גרסת הבטא השלישית והאחרונה, "Windows 98 Beta 3".

בתחילת הדרך, מיקרוסופט תכננה להוציא את מערכת ההפעלה במהלך הרבעון הראשון של שנת 1998, יחד עם אפשרות שדרוג מ-Windows 95. עם זאת, מאחר שמיקרוסופט רצתה לאפשר גם למשתמשי Microsoft Windows 3.x לשדרג למערכת החדשה, החליטו בחברה לדחות את הוצאה לרבעון השני של אותה שנה.

ב-11 במאי 1998 הסתיים תהליך הפיתוח, וב-15 במאי מערכת ההפעלה הועברה לייצור. באותה תקופה, מיקרוסופט עמדה בפני תביעה משפטית בעקבות התעקשותה לכלול את הדפדפן שלה אינטרנט אקספלורר עם מערכת ההפעלה (דבר שמיקרוסופט עשתה עוד בימי Windows 95, כאשר הכלילה את גרסה 4 של אינטרנט אקספלורר עם העדכון Windows Desktop Update למערכת ההפעלה), מהלך שבדיעבד היווה את אחת הסיבות לנפילתו של הדפדפן נטסקייפ. מאחר שההליכים המשפטיים החלו מספר ימים לאחר העברת מערכת ההפעלה לייצור, היו שהאמינו שזה יוביל לדחיית היציאה, אך מערכת ההפעלה יצאה לאור כמתוכנן ב-25 ביוני 1998.

בנובמבר 1998 הושקה בישראל גרסה בעברית של מערכת ההפעלה וגרסה בערבית הושקה חודש לאחר מכן.

ההוצאה השנייה של מערכת ההפעלה, "Windows 98 Second Edition", יצאה לאור ב-5 במאי 1999.

כעבור שנה, ב-14 בספטמבר 2000, מיקרוסופט הוציאה את מערכת ההפעלה Windows ME, האחרונה במשפחת Microsoft Windows 9x.

תכונות חדשות
------------

לאורך תקופת הפיתוח של Windows 98 מיקרוסופט הדגישה כי מערכת ההפעלה החדשה היא בעיקר שיפור של הקודמת, Windows 95.

### אינטגרציה עם יישומי אינטרנט

לוח הבקרה בחלונות 98. ניתן לראות שיישום סייר הקבצים (Explorer.exe) קיבל מראה המזכיר דפדפן אינטרנט, מה שמקל משמעותית על השימוש בו.
אחד השינויים המרכזיים שהציגה חלונות 98 הוא ההכללה של הדפדפן אינטרנט אקספלורר (בגרסה 4.01 בהוצאה הראשונה, ובגרסה 5.0 בהוצאה השנייה) באופן אינטגרלי עם ההתקנה של מערכת ההפעלה, וכחלק בלתי נפרד מממשק המשתמש. כמו כן, מיקרוסופט גם כללה יישומי אינטרנט נוספים, כמו: Outlook Express,‏ Microsoft FrontPage Express‏, Microsoft NetMeeting,‏ Microsoft Comic Chat, ואף יישומים מתקדמים יותר, דוגמת PWS ‏(Personal Web Server, תוכנה שאפשרה הרצת שרת אינטרנט מקומי על המחשב. למעשה גלגול "מוקדם" של Microsoft IIS) 

מיקרוסופט פעלה להטמעת יישומי האינטרנט אל תוך מערכת ההפעלה, דבר שבא לידי ביטוי בתכונות כמו: Active Desktop, תכונה שאפשרה להציג את שולחן העבודה כדף HTML, ולהכליל אלמנטי HTML שונים בשולחן העבודה, וחלון הערוצים, שאפשר לסנכרן דפי אינטרנט לא מקוונים. אף ממשק המשתמש של תוכנת ניהול הקבצים Windows Explorer קיבל מראה חדש המזכיר דפדפן אינטרנט, עם כפתורי אחורה וקדימה, מועדפים, ושורת כתובות. גם שורת המשימות השתפרה, ועתה תומכת בהצגת סרגלי כלים מותאמים אישית, וסרגל Quick Launch שבו המשתמש היה יכול למקם קיצורי דרך ליישומים שימושיים. גם מראה הממשק השתנה, ופסי הכותרת של חלונות שונים מוצגים כמעבר צבעים בין שני צבעים, במקום בצבע אחד.

כלים ותכונות רבות שנכללו עם חבילת ההרחבה Plus! for Windows 95, כגון מנהל הדחיסה DriveSpace 3, מתזמן משימות, ערכות נושא וכולי נכללו כחלק מובנה ממערכת ההפעלה. מאוחר יותר, יצאה גם לחלונות 98 חבילת הרחבה נוספת, גם היא תחת המותג Microsoft Plus!.

### תמיכה משופרת בחומרה וברשת

מיקרוסופט הציגה בחלונות 98 תצורה חדשה של מנהלי התקן, שנקראה בשם Windows Driver Model (WDM), ונועדה להחליף את מנהלי ההתקן המיושנים בתצורת VxD שנתמכו על ידי DOS ומערכות מוקדמות יותר שהתבססו עליה. המטרה הייתה להקל על מפתחי חומרה, כך שיוכלו לפתח מנהלי התקן שיכולים לפעול על כל גרסאות Windows למיניהן. בכך מיקרוסופט ביצעה צעד נוסף של התנתקות מגרעין מערכת ההפעלה DOS. עם זאת, מסיבות של תאימות לאחור, יצרניות חומרה עדיין המשיכו לייצר מנהלי התקן מבוססי VxD, ואף התמיכה במנהלי התקן מסוג WDM הייתה בעצמה ממומשת כמנהל התקן מסוג VxD, כך שהתצורה החדשה הפכה לתקנית, למעשה, רק כאשר חלונות 2000 ו-XP (שהיו מערכות מבוססות NT לעומת 98 מבוססת ה-DOS) זכו לתפוצה נרחבת.

גם התמיכה ב-USB השתפרה משמעותית לעומת חלונות 95, והתווספה לה תמיכה במגוון רחב יותר של התקני USB, דוגמת סורקים, מצלמות, ודיסק און קי. גם התמיכה במקלדות ועכברים מבוססי USB השתפרה משמעותית לעומת קודמתה (אם כי בשלבים מוקדמים של תוכנית ההתקנה התקנים כאלו עדיין לא מזוהים, ועל כן לא שמישים).

מיקרוסופט הכלילה גם תמיכה באפשרויות ניהול צריכת חשמל מתקדמות, כגון ACPI, מה שאיפשר לה להכליל אפשרויות כמו כניסה למצב המתנה ומצב שינה. עם זאת, מצבים אלו היו מוגבלים, וחייבו התקנת המערכת על חומרה התומכת בתכונות אלו. כמו כן, התווספה תמיכה בממשק AGP, ששימש באותה עת את כרטיסי המסך, תמיכה במספר מסכים, והכללת DirectX כחלק מובנה ממערכת ההפעלה.

גם התמיכה ביישומי רשת השתפרה, כאשר גרסה 2 של Winsock שנכללה עם המערכת אפשרה תמיכה טובה יותר ב-TCP/IP, תמיכה בכתובות IP מקומיות, IP multicast, תמיכה בחייגני פס רחב כגון אלו שהשתמשו בפרוטוקול PPTP ומאוחר יותר (לשם כך היה על המשתמש להתקין כלי חיצוני) גם ב-L2TP.

### כלי מערכת ושיפורים נוספים

* ניהול מתקדם ונוח יותר של הרישום (רג'יסטרי).
* שיפורים בכלי איחוי הדיסק.
* MSCONFIG - כלי שירות לקביעת תצורת המערכת, שאיפשר עריכה בטוחה של קובצי מערכת שונים וכן גם ניהול הפעלה של יישומים יחד עם עליית המחשב.
* System File Check) SFC)- כלי לבדיקה ותיקון של קובצי מערכת שנפגמו או שהוחלפו מסיבה זדונית כלשהי.
* אשף התחזוקה - באמצעות אשף התחזוקה ניתן לתזמן מראש משימות תחזוקה כמו סורק הדיסק, ניקוי הדיסק ואיחוי הדיסק.
* Windows Update, בנוסף לכלי התרעה על עדכונים קריטיים הזמינים עבור המערכת.
* זכוכית מגדלת.
* אפשרויות נגישות.

דרישות מערכת
------------

בטבלה להלן מפורטות דרישות המערכת לשתי ההוצאות של מערכת ההפעלה Windows 98:


דרישות מערכות מינימליות| שדה | דרישת מערכת | הערות |
| --- | --- | --- |
| **מעבד** | אינטל 80486 | מומלץ מעבד פנטיום. |
| **RAM** | 16 מגהבייט בהוצאה הראשונה, 24 מגהבייט בהוצאה השנייה. | באופן עקרוני, ניתן להריץ את מערכת ההפעלה אף עם 8 מגהבייט, אך מומלץ לפחות 24 מגהבייט. |
| **דיסק קשיח** | בעדכון ממערכת הפעלה ישנה: בין 120 ל-295 מגהבייט, בדרך כלל 195.בהתקנה חדשה (FAT16): בין 165 ל-355 מגהבייט, בדרך כלל 225.בהתקנה חדשה (FAT32): בין 240 ל-255 מגהבייט, בדרך כלל 175. | כמות הזיכרון הנדרשת תלויה באופן ההתקנה, ובתוספים שיותקנו עם מערכת ההפעלה. |
| **צג** | בעל רזולוציה של 640x480 או גבוהה יותר. |  |
| **כונן תקליטורים** | כונן CD-ROM או DVD-ROM. |  |
| **רכיבי חומרה נוספים** | עכבר מחשב |  |

### מגבלות

Windows 98 עשויה להערים קשיים על משתמשים המנסים להתקינה על מחשבים המכילים יותר מ-512 מגהבייט של זיכרון RAM, ונוסף לכך, המערכת אינה מתוכננת לפעול תחת כמות זיכרון גבוהה יותר מ-1 גיגהבייט.‏ כמו כן, בעיות שונות עשויות להתפתח כאשר מנסים להתקין את מערכת ההפעלה על מחיצה שגודלה עולה על 32 גיגהבייט‏, והיא אינה תומכת בכוננים שגודלם עולה על 137 גיגהבייט. בעיה זו הייתה קיימת, למעשה, אפילו במערכת ההפעלה Windows XP, עד ליציאת חבילת השירות הראשונה (Service Pack 1)‏. ניתן לעקוף את המגבלות, חלקן דרך עדכונים רשמיים וחלקן דרך עריכת קובצי מערכת. את מגבלת הזיכרון ניתן לעקוף, לדוגמה, על ידי עריכת קובץ התצורה SYSTEM.INI והשמת חסם עליון לכמות הזיכרון המזוהה על ידי מערכת ההפעלה.

תקופת תמיכה
-----------

מיקרוסופט תכננה לסיים עם התמיכה במערכת ההפעלה ב-16 בינואר 2004. אולם, בעקבות פופולריות מתמשכת (בין אוקטובר-נובמבר 2003, 27% מכלל משתמשי מנוע החיפוש גוגל היו עם מערכת ההפעלה Windows 98), מיקרוסופט האריכו את תקופת התמיכה עד 11 ביולי 2006. גם התמיכה במערכות ההפעלה Windows ME ו-Windows NT 4.0 הסתיימה באותו תאריך.

לאחר סיום תקופת התמיכה, מיקרוסופט המליצו למשתמשי מערכת ההפעלה לעבור ל-Windows XP, שיצאה לאור ב-25 באוקטובר 2001.

ביקורות ומכירות
---------------

Windows 98 קיבלה ביקורות טובות, כאשר מבקרים רבים שיבחו את קלות ומהירות השימוש, ממשק המשתמש המשופר, והאופן בו מיקרוסופט התייחסה לביקורות שקיבלה על Windows 95 ולמדה מהן.

מייקל סוויט בביקורתו למגזין SmartComputing ציין לטובה את ממשק המשתמש החדש, ורשם כי הוא נוח ומהיר יותר. אד בוט בביקורתו למגזין PC/Computing שיבח את תיקוני הבאגים שנעשו והתמיכה בחומרה חדשה, אך ציין גם שמערכת ההפעלה קרסה מספר פעמים, ואת המחיר הגבוה שיש לשלם כדי לשדרג ולעמוד בדרישות המערכת.

### נתוני מכירות

במהלך ארבעת ימי המכירות הראשונים נמכרו למעלה מ-530,000 רישיונות של Windows 98, ‏20,000 יותר מהשיא הקודם של מיקרוסופט עם Windows 95. בסך הכל, נמכרו 580,000 רישיונות במהלך החודש הראשון, ו-350,000 רישיונות במהלך החודש השני. במהלך השנה הראשונה Windows 98 מכר למעלה מ-15 מיליון רישיונות, שני מיליון יותר מהשיא הקודם.

בעקבות סכסוך משפטי שהתנהל עם חברת סאן מיקרוסיסטמס, מיקרוסופט נאלצה להפסיק את הפצת מערכת ההפעלה ב-15 בדצמבר 2003. באותו זמן הוערך כי נמכרו בסך הכל 58 מיליון עותקים של מערכת ההפעלה בכל העולם.

קישורים חיצוניים
----------------

ויקישיתוף מדיה וקבצים בנושא **Windows 98** בוויקישיתוף
* זהר עמיהוד, **הסדרה הידידותית Windows 98**, הוצאת הוד-עמי, 1999

הערות שוליים
------------

1. ↑  Next Windows goes into full beta, CNET (באנגלית)
2. ↑  Memphis is Windows 98, CNET (באנגלית)
3. ↑  Microsoft releases Windows 98 Beta 3 | Windows Server content from Windows IT Pro, web.archive.org, ‏2013-09-12
4. ↑  Computerworld : Free Download, Borrow, and Streaming, Internet Archive (באנגלית)
5. ↑  Windows 98 release date set: June 25, web.archive.org, ‏31 בינואר 2010
6. ↑  להרחבה בנושא ראו מלחמת הדפדפנים
7. 1 2  Mossberg, Walter S. (1998-05-14). "Windows 98 Offers Users Useful, Not Vital, Features". *Wall Street Journal* (באנגלית אמריקאית). ISSN 0099-9660. נבדק ב-2020-07-30.
8. ↑  מיקרוסופט חושפת את חלונות 98 בעברית - ומתחילה במירוץ אל השוק הסלולרי, באתר גלובס, 8 בנובמבר 1998
9. ↑  אלה יעקבי, ‏מיקרוסופט ישראל החלה לשווק את חלונות 98 בערבית, באתר גלובס, 23 בדצמבר 1998
10. ↑  Windows Millennium Edition ("Windows Me") FAQ, IT Pro, ‏7 באוקטובר 2010 (באנגלית)
11. ↑  גרסה מצומצמת של פרונטפייג' ששווקה כחלק מדפדפני אקספלורר 4 ו-5.
12. ↑  Getting started, Microsoft Windows 98 : Microsoft Corporation : Free Download, Borrow, and Streaming, Internet Archive (באנגלית)
13. ↑  LangaList Std Edition 2001-06-18, web.archive.org, ‏10 באוקטובר 2010
14. ↑  Computer May Reboot Continuously with More Than 1.5 GB of RAM, web.archive.org, ‏2 ביוני 2015
15. ↑  Windows 98 Large IDE Update : [Windows 98; IDE; Drive; Update; Windows 98 Second Edition], web.archive.org, ‏5 בדצמבר 2000
16. ↑  How to enable 48-bit Logical Block Addressing support for ATAPI disk drives in Windows XP, web.archive.org, ‏11 במאי 2015
17. ↑  "Out of Memory" Error Messages with Large Amounts of RAM Installed, web.archive.org, ‏27 ביוני 2010
18. ↑  Google Press Center: Zeitgeist, web.archive.org, ‏20 בפברואר 2010
19. ↑  "Microsoft shuts down Windows 98" (באנגלית בריטית). 2006-07-11. נבדק ב-2020-07-30.
20. ↑  Smart Computing Volume 9 Issue 8 : Sandhills Publishing : Free Download, Borrow, and Streaming, Internet Archive (באנגלית)
21. ↑  PC Computing Magazine (July 1998) : Free Download, Borrow, and Streaming, Internet Archive (באנגלית)
22. ↑  Lohr, Steve (1998-07-01). "Microsoft's Windows 98 Sells Much Better Than Expected". *The New York Times* (באנגלית אמריקאית). ISSN 0362-4331. נבדק ב-2020-07-30.
23. ↑  Windows XP sales lag, CNET (באנגלית)
24. ↑  Microsoft Yanks Older Products, PCWorld, ‏8 בדצמבר 2003 (באנגלית)
25. ↑  Microsoft Extends Win 98 Support, PCWorld, ‏12 בינואר 2004 (באנגלית)

| Microsoft Windows |
| --- |
| מבוססות DOS | Windows 1.0 • Windows 2.0 • Windows 2.1x • Windows 3.x (Windows 3.0 • Windows 3.1x) |  |
| Windows 9x | Windows 9x (Windows 95 • Windows 98) • Windows ME |
| מבוססות NT | 

|  |  |
| --- | --- |
| גרסאות מוקדמות | Windows NT 3.1 • Windows NT 3.5 • Windows NT 3.51 • Windows NT 4.0 • Windows 2000 |
| גרסאות ביתיות | Windows XP (גרסאות • Windows XP Professional 64-Bit Editions • Windows XP Media Center Edition • Windows Fundamentals for Legacy PCs)‎ • Windows Vista (גרסאות) • Windows 7 (גרסאות) • Windows 8.x‏ (Windows RT • Windows 8 • Windows 8 Enterprise • Windows 8.1) • Windows 10 (גרסאות) • Windows 11 |
| שרתי Windows | Windows Server 2003 • Windows Server 2003 R2 • (Windows Home Server) • Windows Server 2008 (Windows Essential Business Server 2008 • Windows HPC Server 2008) • Windows Server 2008 R2 • (Windows Home Server 2011) • Windows Server 2012 • Windows Server 2012 R2 • Windows Server 2016 • Windows MultiPoint Server • Windows Server Essentials • Windows Server 2019 |
| מיוחד | Windows Preinstallation Environment |

 |
| משובצות Windows | Windows CE (Embedded Compact) (Windows CE 5.0 • Windows Embedded CE 6.0 • Windows Embedded Compact 7) • Windows Embedded Automotive • Windows Embedded Industry • Windows Embedded 8 |
| Windows Mobile | Pocket PC 2000 • Pocket PC 2002 • Windows Mobile 2003 • Windows Mobile 5.0 • Windows Mobile 6.0 • Windows Mobile 6.1 • Windows Mobile 6.5 |
| Windows Phone | Windows Phone 7 • Windows Phone 8 • Windows Phone 8.1 • Windows 10 Mobile |
| בוטלו | Cairo • Nashville • Neptune • Odyssey |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13195830z (data)
* GND: 4484484-0
* NKC: ph117800

 |